Düdü és a BEAC tájfutás története

A BEAC tájfutó szakosztályának története (1953–2023) és

Hegedüs András élete és művei (1950–2022)

**A könyv első része** végigvezet minket az ötvenes évektől máig az ELTE természetjáró közösségeitől a mai (főként szenior) **BEAC-os tájfutás**ig. Felsoroltuk a fontosabb eredményeket, jelentősebb utazásokat, érdekes eseményeket.

Az első fejezet a szakosztály korai története 1964-ig, ezt követi elhunyt nagyjaink bemutatása.

A szakosztály a sportág egy nagyon fontos időszakában (1965–1976), az önállóságért való küzdelemben és a Magyar Tájékozódási Futó Szövetség (MTFSz) első éveiben kiemelkedő szerepet játszott, ezért ezekről az évekről (Aranykor) részletesebben írunk.

Jobb ötlet híján Ezüstkor címen foglaltuk össze az évszázad hátralévő éveit (1977–2000).

Világklasszis versenyzőnk, Lantos Zoltán önéletírását Orfűtől Orfűig a világ körül címen olvashatjuk.

A szakosztály életének fontos része a versenyrendezés és az ehhez kapcsolódó térképkészítés, ezt foglaltuk össze röviden a következő fejezetben.

A XXI. század eseményei következnek, majd az első részt Vörös István: Múlt, jelen és jövő a BEAC-ban című, 1995-ben keletkezett összefoglaló írása zárja.

**A könyv második része Hegedüs András életét és életművét** mutatja be. 2022. február 20-án hagyott itt minket Hegedüs András, sokunknak Düdü, a magyar tájfutás egyik meghatározó alakja. Mivel elég sokat és élvezetesen írt, emlékét legjobban úgy őrizhetjük meg, ha egy könyvet állítunk össze az írásaiból, kiegészítve a róla szóló idézetekkel és az életrajzával.

Hegedüs András nemcsak versenyzőként, versenybíróként, szervezőként és IOF bizottsági tagként alkotott maradandót, de mindenki kedvelte is. Sziporkázó humora, váratlan húzásai és főleg együtt és beleérzése a másik helyzetébe (ez különösen sokszori ellenőrzőbírói ténykedésében volt fontos) tette naggyá.

Először egy életút-vázlat olvasható, amelyben feltüntettük dr. Hegedüs András civil és tájfutó életének fontosabb állomásait a család segítségével.

Ezután a róla szóló írásokból idézünk érdekes részleteket, a fejezet végén az András elhunyta alkalmából írtakból válogattunk.

A következő részben Düdü írásaiból adunk bő válogatást, végül két önéletrajzot közlünk, változtatás nélkül. Az 1981-es még sistereg az 1976-os események miatti keserűségtől, a 2006-os írás rövidebb, más hangulatú, érdekes a kettőt egymás után olvasni.

Függelékként Düdü magyar válogatottként és külföldön elért eredményeit foglaltuk táblázatba.

Legvégül olvasható – nyilvános dokumentumok alapján – egy beszámoló az 1976-os eseményekről, ami még soha, sehol nem jelent meg. Megtudhatjuk, hogyan maradt itthon a férficsapat a világbajnokságról, ami sem azelőtt, sem utána nem esett meg.